**Talousvaliokunnan mietintö 2/2016**

**Kertomus Kirkon työmarkkinalaitoksen ja sen toimiston toiminnasta vuonna 2015**

Asianumero: DKIR/817/00.01.02/2016

KK2016-00011

Kirkolliskokous on täysistunnossaan toukokuun 11. päivänä 2016 lähettänyt otsikossa mainitun asian talousvaliokunnan valmisteltavaksi. Kirkon työmarkkinalaitoksen työmarkkinajohtaja kirkkoneuvos Vuokko Piekkala on ollut valiokunnan kuultavana.

**Yleistä kertomusvuodesta**

Yleinen tilannekuva perustuu 5.2.2016 päivättyyn Tulo- ja kustannuskehitystoimikunnan raporttiin talousnäkymistä ja palkanmuodostuksesta.

Julkinen talous pysyi alijäämäisenä pitkittyneen matalasuhdanteen sekä talouden rakenteellisten ongelmien vuoksi. Julkinen velka suhteessa bruttokansantuotteeseen jatkoi kasvuaan ja ylitti 60 prosentin rajan. Työttömyysaste nousi joulukuun ennusteessa 9,4 prosenttiin. Yli vuoden työttömänä olleista oli lokakuussa 113 000 eli noin 20 000 enemmän kuin vuotta aikaisemmin.

***Kirkon henkilöstö***

Kirkon työmarkkinalaitoksen palvelussuhderekisterin tietojen mukaan kirkon henkilöstön lukumäärä tilastointiajankohtana kesällä 2015 oli 20 338. Vuosityövoimaksi muunnettu henkilöstön lukumäärä oli 14 179 henkilötyövuotta. Henkilöstön lukumäärä lisääntyi 1 % ja vuosityövoiman lukumäärä väheni hieman edellisvuoteen verrattuna.

Toimintakertomus sisältää selvityksen ja tilastotietoja kirkon henkilöstön rakenteesta.

Naisten osuus kirkon koko henkilöstössä on säilynyt samalla tasolla viimeisen kahdenkymmenen vuoden aikana ja oli kertomusvuonna 71 prosenttia.

Kirkon henkilöstön keski-ikä on jatkuvasti noussut. Vakinaisen henkilöstön keski-ikä oli kertomusvuonna 50 vuotta ja koko henkilöstön keski-ikä oli 44 vuotta.

**Sopimustoiminta**

***Kirkon virka- ja työehtosopimus 2014–2016***

Kirkon kertomusvuonna voimassa oleva sopimusratkaisu on lokakuussa 2013 allekirjoitetun koko työmarkkinoita koskevan Työllisyys- ja kasvusopimuksen (Tyka) mukainen. Sopimus on voimassa vuoden 2017 tammikuun loppuun saakka.

KirVESTES:n sopimusalalla toteutettiin Tyka-sopimuksen ensimmäisen sopimusjakson mukainen yleiskorotus elokuun alusta 2015 tarkistamalla palkkaa 0,4 prosentilla. Koko työmarkkinoita koskevan Tyka-sopimuksen toisen sopimusjaksonpalkkaratkaisusta sovittiin työmarkkinakeskusjärjestöjen kesken kesäkuussa 2015. Sopimusosapuolet sopivat 16 euron ja vähintään 0,43 prosentin suuruisesta palkantarkistuksesta kuukaudessa.

**Henkilöstöhallinnon ja sopimusmääräysten kehittäminen**

***Yleisen palkkausjärjestelmän arviointi***

Palkkausjärjestelmää toivottiin kehitettävän siten, että vuosisidonnaisen palkanosan painoarvoa vähennetään ja palkkausjärjestelmän kannustavuutta lisätään harkinnanvaraista palkanosaa (HAVA) kehittämällä. Merkille pantavaa oli, että HAVA:aa käyttävät seurakunnat totesivat HAVA:n edistäneen esimiesten ja työntekijöiden välistä vuoropuhelua.

***Työelämä 2020 -hanke ja Kirtekon käynnistäminen***

Kertomusvuonna jatkui kansallista työelämän kehittämisstrategiaa

toteuttava Työelämä 2020 -hanke. Kirkon työmarkkinalaitos käynnisti hankkeelle annetun yhteistyölupauksen mukaisesti tarkasteluvuonna pääsopijajärjestöjen ja muiden työelämätoimijoiden verkostoyhteistyöhön perustuvan Kirkon työelämä 2020 (Kirteko) -ohjelman.

***Kirkon rekrytointistrategian mukainen työ***

Työmarkkinaosasto käynnisti rekrytointistrategiaan kirjattua yhteistyötä Kirkkohallituksen toiminnallisen osaston ja koulutuskeskuksen kanssa kirkon rekrytointitoiminnan edistämiseksi ja koordinoimiseksi. Yhteistyö tullaan tulevaisuudessa toteuttamaan osastojen välillä eri hankkeista nousevien tarpeiden mukaan. Rekrytointihankkeiden toteutuksen seurantaa hoitaa ammatillisen koulutuksen ryhmä, AKR.

**Koulutustoiminta**

Kirkon työmarkkinalaitos järjesti vuonna 2015 10 koulutustilaisuutta. Niissä käsiteltiin erilaisia ajankohtaisia teemoja esim. vuosilomista aina yleisempiin sopimuksen soveltamiskysymyksiin ja osallistujia kiinnostaviin teemoihin. Osallistujia eri tilaisuuksissa oli yhteensä 350.

Työmarkkinalaitos oli mukana vuonna 2015 valmistelemassa Kirkollisen johtamisen foorumia, joka järjestettiin tammikuussa 2016.

**Yhteistoiminta työmarkkinoilla**

Kirkon työmarkkinalaitos toimii kirkkomme sekä sen seurakuntien ja seurakuntayhtymien edunvalvojana työmarkkina-asioissa. Kasvavassa määrin työmarkkinaedunvalvonta sisältää verkottunutta toimintaa kirkon eri toimijoiden kesken ja erityisesti muun työmarkkinakentän kanssa. Työmarkkinoiden yhteistoiminta tapahtuu osin kaksikantaisesti (työmarkkinakeskusjärjestöt keskenään) ja paljolti myös kolmikantaisesti (työmarkkinakeskusjärjestöt ja ministeriöt).

Toimintakertomuksessa on laajasti esitelty työmarkkinalaitoksen yhteistoimintaa.

**Kansainvälinen yhteydenpito**

Pohjoismaisessa yhteistyössä ovat mukana Kirkon työmarkkinalaitoksen lisäksi Ruotsin, Norjan ja Tanskan kirkkojen vastaavat organisaatiot. Toimistojen johto pitää vuosittain seminaareja vuorovuosin eri maissa – kertomusvuonna johdon tapaaminen pidettiin Tanskassa.

***Talousvaliokunnan kannanotto***

*Toimintakertomus kuvaa monipuolisesti työmarkkinalaitoksen sopimus- ja neuvottelutoimintaa.*

*Tämän muotoinen toimintakertomus on viimeinen. Jatkossa kertomus on osa Kirkkohallituksen toimintakertomusta. Työmarkkinalaitoksen valtuuskunnalle kertomus kuitenkin vielä tehdään. Talousvaliokunta pitää hyvänä, että vastaava kertomus julkaistaan sähköisenä ja että kertomuksessa olevat tilastotiedot ovat edelleen saatavilla*.

**Talousvaliokunnan esitys**

Talousvaliokunta esittää, että kirkolliskokous päättää merkitä tiedoksi kertomuksen Kirkon työmarkkinalaitoksen ja sen toimiston toiminnasta vuodelta 2015.

Turussa 11. päivänä toukokuuta 2016

 Talousvaliokunnan puolesta

Tapio Tähtinen Pasi Perander

puheenjohtaja sihteeri

Asian käsittelyyn ovat ottaneet osaa puheenjohtaja Tähtinen sekä jäsenet Aakula, Hautala, Jalava A., Koskelo, Kuikka, Leppiniemi, Loikkanen, Malinen, Mäkinen, Ojala, Rajala, Salmi, Silfverhuth, Sorvari, Westerlund ja Ylinen.